Iltalehti kävi sodan etulinjassa Piskissä vapaaehtoisten kanssa.

Vapaaehtoiset vievät Itä-Ukrainaan muun muassa optiikkaa ja rakennustarvikkeita. NINA LEINONEN

Zenitin tukikohta on ensimmäisessä puolustuslinjassa, vain noin kilometrin päässä Venäjän tukemien separastien lähimmistä asemista ja noin neljän kilometrin päässä Donetskin tuhoutuneesta lentoasemasta. NINA LEINONEN

Lähtö Kiovasta on varhain aamulla, viideltä olemme jo tienpäällä. Matkaa on satoja kilometrejä. Olen vapaaehtoisryhmän mukana matkalla ATO-alueelle Itä-Ukrainaan. Vapaaehtoiset vievät rintamalle Puolasta haetun vanhan maastoauton ja erilaisia optisia välineitä. Maasturi on kolmas, jonka kyseinen vapaaehtoisryhmä toimittaa etulinjaan. Muita tarvikkeita ryhmä on vienyt lukuisia kertoja. Sitä mukaa kun rahaa kertyy, välineet saadaan ostettua ulkomailta. Perillä Piskin tuntumassa yhdessä tukikohdista ensimmäisenä silmään osuu palanut maastoauto, puolalaisrekisterissä. Samassa pihapiirissä on useita edelleen käytössä olevia, Puolasta tuotuja maastoautoja. Autot on etulinjaan muokattuja, eli ainakin osassa on jonkinlainen panssarointi.

Vapaaehtoiset vievät muun muassa optiikkaa aivan etulinjaan. NINA LEINONEN

Kulku estetty

Vapaaehtoisten työ on koko ajan haasteellisempaa, koska Ukrainan sodan etulinjasta tulee yhä suljetumpi. Ilman mittavaa byrokratiaa vapaaehtoisilla ei ole asiaa vaarallisimpiin paikkoihin. Piskiin kuitenkin pääsemme, mutta sinne on jäätävä yöksi. Pimeällä Donetskin läheisyydessä ei ole lupaa liikkua. Kuljemme vapaaehtoisten kanssa jonossa upseerin perässä. Mitä lähemmäs etulinjaa pääsemme, sitä useammin hän kehottaa olemaan hiiren hiljaa. Jostain päin kuuluu kiväärin laukauksia. Aiemmin illalla kauempaa kuului raskaampien aseiden tulitusta. Sotilaat alueella kertovat, että tilanteet vaihtelevat päivittäin. Joka päivä taisteluja on ja ihmisiä kuolee. Maanantain ja tiistain välisenä yönä alueella käytiin taisteluja raskailla aseilla.Hämärän tullen ulkona liikkumista on vältettävä. Ennen yöpuulle käymistä tukikohdan sairaanhoitaja saattaa meidät talonsa ja klinikkansa kellariin tehtyihin tiloihin nukkumaan. Ne ovat talon turvallisimmat. Taistelujen alkaessa ulos ei saa mennä kuin ohjatusti. Kellariin ei tosin kuulu mitään yön aikana. Oloa ei tosin tee turvalliseksi ainakaan kellarihuoneeni pöydälle joltakin unohtunut käsikranaatti.

Etulinjan tuntumassa Itä-Ukrainassa asuu vain kourallinen siviilejä. Alue on liian vaarallinen tavalliselle elämälle. NINA LEINONEN

Alusta lähtien mukana

Toukokuussa tarkoitus on parin päivän aikana käydä useammassa Ukrainan armeijan yksikössä etulinjassa. Reissu on tyypillinen ryhmälle. Noin kymmenen hengen ryhmä ostaa sotilaille tarvikkeita, joita Ukrainan armeija ei pysty toimittamaan. Ryhmä toimittaa hankkimansa tarvikkeet itse etulinjaan, koska armeijan kautta välitettynä avustukset saattavat kadota.Ryhmä on toiminut siitä lähtien, kun Venäjä valtasi Krimin. Tuolloin he auttoivat ukrainalaissotilaita siirtymään Krimiltä muualle Ukrainaan. Rahoitusta kerättiin hyväntekeväisyyshankkeen kautta sotilaiden auttamikseksi. Sittemmin toiminta siirtyi Itä-Ukrainaan ja ryhmä on toimittanut ukrainalaissotilaille runsaasti laiteapua.

Tweets about NinaLeinonen AND #Ukraina !function(d,s,id){var js,fjs=d.getElementsByTagName(s)[0],p=/^http:/.test(d.location)? ' http ' : ' https ' ;if(!d.getElementById(id)){js=d.createElement(s);js.id=id;js.src=p+ " ://platform.twitter.com/widgets.js " ;fjs.parentNode.insertBefore(js,fjs);}}(document, " script " , " twitter-wjs " );